NÁRODNÁ RADA SLOVENSKEJ REPUBLIKY

III. volebné obdobie

# Návrh

Zákon

z ..................... 2006

o úprave dôchodkov priznaných pred 1. januárom 2004 a o doplnení zákona č. 461/2003 Z. z. o sociálnom poistení v znení neskorších predpisov

Národná rada Slovenskej republiky sa uzniesla na tomto zákone:

Čl. I

§ 1

 (1) Starobné dôchodky, invalidné dôchodky, vdovské dôchodky a sirotské dôchodky priznané pred 1. januárom 2004 sa upravujú o 30% vyplácanej sumy dôchodku vrátane úprav dôchodku podľa predpisov účinných po 1. januári 2004, ak tento zákon neustanovuje inak.

 (2) Pomerné starobné dôchodky priznané podľa predpisov účinných do 31. decembra 2003 a invalidné dôchodky priznané podľa predpisov účinných do 31. decembra 2003 ako dôchodky za výsluhu rokov alebo ako čiastočné invalidné dôchodky sa upravujú podľa odseku 1.

 (3) Podľa odseku 1 sa upravujú aj vdovecké dôchodky priznané pred 1. januárom 2004.

§ 2

 (1) Pri súbehu dôchodkov uvedených v odseku 1 sa úprava dôchodku vykoná len k jednému dôchodku, a to k vyššiemu dôchodku.

 (2) Úprava dôchodku sa zlučuje s dôchodkom, ku ktorému patrí.

§ 3

 (1) Dôchodky uvedené v § 1 sa upravia od splátky dôchodku splatnej po 1. júli 2006.

 (2) Na poukázanie úpravy dôchodkov sa vzťahuje osobitný predpis.1)

§ 4

 Doplatok úpravy dôchodkov vyplatí Sociálna poisťovňa najneskôr do 31. decembra 2006.

§ 5

 Finančné prostriedky na úhradu nákladov na úpravu dôchodkov podľa tohto zákona poskytuje štát na osobitný účet Sociálnej poisťovne.

# Čl. II

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č.186/2004 Z. z., zákona č.365/2004 Z. z., zákona č.391/2004 Z. z., zákona č.439/2004 Z. z., zákona č.523/2004 Z. z., zákona č.721/2004 Z. z., zákona č.82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z. a zákona č. 584/2005 Z. z sa dopĺňa takto:

V § 285 sa odsek 1 dopĺňa písmenom k), ktoré znie:

„k) úpravu dôchodkov podľa osobitného predpisu.113a)“.

Poznámka pod čiarou k odseku 113a znie:

„113a) Zákon č. ..../2006 Z. z. o úprave dôchodkov priznaných pred 1. januárom 2004 a o doplnení zákona č. 461/2003 Z. z. o sociálnom poistení v znení neskorších predpisov.“.

Čl. III

 Tento zákon nadobúda účinnosť 1. júla 2006.